অবশেষে ৭ পণবন্দিকে মুক্তি দিল হামাস!

ওয়েব ডেস্ক : ইজরায়েল (Israel) ও হামাসের (Hamas) মধ্যে সম্পন্ন হয়েছে সংঘর্ষবিরতি চুক্তি। তার পরেই এবার ৭ ইজরায়েলি পণবন্দিকে (Hostages) মুক্তি দিল হামাস। প্রথম দফায় মুক্তি দেওয়া হবে আরও ১৩ জনকেও। জানা যাচ্ছে, হামাসের তরফে আন্তর্জাতিক মানবাধিকার সংগঠন রেড ক্রসের হাতে তুলে দেওয়া হয়েছে পণবন্দিদের। এই মুক্তির পরিবর্তে, ইজরায়েলের তরফেও ১৯০০ প্যালেস্তিনীয়কে মুক্তি দেওয়া হবে বলে খবর। দু’বছর পর পণবন্দিদের মুক্তির খবর পেয়ে খুশি ইজরায়েলের সাধারণ মানুষও।

জানা যাচ্ছে, যে পণবন্দিদের (Hostages) মুক্তি দেওয়া হয়েছে তাঁরা হলেন, ইতান মোর, গালি বারমান, জিভ বারমান, মাতান আংরিস্ত, ওমরি মিরান, গিলবোয়া দালাল এবং আলন আহেল। গোপন ডেরা থেকে রেড ক্রসের হাতে তুলে দেওয়া হয়েছে পণবন্দিদের। এর পরেই তাঁদেরকে তুলে দেওয়া হবে ইজরায়েল বাহিনীর হাতে।

আরও খবর : ‘যুদ্ধ শেষ, শান্তি ফিরেছে গাজায়’, দাবি ট্রাম্পের

সূত্রের খবর, সীমান্ত পার করার পর পণবন্দিদের হেলিকপ্টারে করে হাসপাতালে নিয়ে যাওয়া হবে। এদিকে ছেলেরা ঘরে ফেরার খবরে আনন্দে মেতে উঠেছেন ইজরায়েলের সাধারণ মানুষ। প্রতি মুহুর্তের খবর দেখানোর জন্য ইজরায়েলের বিভিন্ন রাস্তায় টাঙানো হয়েছে বড় স্ক্রিন। তা দেখতে ভিড় জমিয়েছেন বহু মানুষ।

জানা যাচ্ছে, পণবন্দিদেরকে নিজেদের হাতে লেখা চিঠি দেবে প্রধানমন্ত্রী বেঞ্জামিন নেতানিয়াহু (Benjamin Netanyahu) এবং তাঁর স্ত্রী সারা। এর পাশাপাশি তাঁরা ঘরে ফিরলেই তাঁদেরকে দেওয়া হবে জামাকাপড়, ল্যাপটপ, ফোন, ট্যাবলেট। যে পথে পণবন্দিরা ঘরে ফিরবেন, সেই পথে লাগানো হয়েছে দেশের পতাকাও।