দিল্লি ঘটনায় ভয় পেয়ে ভারত সফর বাতিল নেতানিয়াহুর!

ওয়েব ডেস্ক : সম্প্রতি রাজধানী দিল্লিতে (Delhi) ঘটে গিয়েছে ভয়াবহ ঘটনা। এবার সেই কারণেই ভারত সফর বাতিল করলেন ইজরায়েলের (Israel) প্রধানমন্ত্রী বেঞ্জামিন নেতানিয়াহু (Benjamin Netanyahu)! এমনটাই দাবি করছে ইজরায়েল সংবাদমাধ্যম। মূলত, চলতি ডিসেম্বরেই ভারত সফরে আসার কথা ছিল নেতানিয়াহুর। তবে সেই পরিকল্পনা আপাতত বাতিল করা হয়েছে বলে খবর।

এর আগে ২০১৮ সালে ভারত সফরে এসেছিলেন ইজরায়েলের (Israel) প্রধানমন্ত্রী। তার সাত বছর পর ফের ভারতে আসার কথা ছিল তাঁর। এখানে এসে প্রধানমন্ত্রী নরেন্দ্র মোদির (Narendra Modi) সঙ্গেও সাক্ষাতের কথা ছিল। কিন্তু তা আপাতত হচ্ছে না বলেই খবর। সূত্রের খবর, চলতি বছর মোট তিনবার ভারতে আসার পরিকল্পনা করেছিলেন নেতানিয়াহু। প্রথমে এপ্রিল, তার পর সেপ্টেম্বর এবার ডিসেম্বরে ভারত সফরে আসার কথা ছিল। কিন্তু সেই পরিকল্পনাগুলি ভেস্তে গিয়েছে।

আরও খবর : আঙুলে নেই আংটি, ভাঙনের গুজব ভ্যান্স পরিবারে!

জানা যাচ্ছে, দিল্লিতে গাড়িতে বিস্ফোরণের পর চিন্তায় ইজরায়েলের (Israel) প্রধানমন্ত্রীর দফতর। সেই কারণেই নিরাপত্তার কারণে এই সফর বাতিল করা হয়েছে। তবে সমস্ত নিরাপত্তা খতিয়ে দেখার পর পরবর্তী দিনক্ষণ চূড়ান্ত হতে পারে বলে খবর। অন্যদিকে, গত এপ্রিলে পহেলগামে হামলার পর প্রধানমন্ত্রী নরেন্দ্র মোদিকে ফোন করেছিলেন নেতানিয়াহু। এছাড়া বিভিন্ন আন্তর্জাতিক ইস্যুতে একে অপরের পাশেই থেকেছে ইজরায়েল। এহেন পরিস্থিতিতে ভারত সফর করতে নেতানিয়াহু যথেষ্ট উদগ্রীব, এমনটাই মত ইজরায়েলি সংবাদমাধ্যমের।

প্রসঙ্গত, ভারতের উপর অতিরিক্ত শুল্ক চাপিয়েছিলেন মার্কিন প্রেসিডেন্ট ডোনাল্ড ট্রাম্প (Donald Trump)। এর পরেই ইজরায়েলের প্রধানমন্ত্রী জানিয়েছিলেন, তিনি জানেন ট্রাম্পকে কী ভাবে বাগে আনতে হয়। এ নিয়ে তিনি ভারতের প্রানমন্ত্রীকে বেশ কিছু পরীমর্শ দিতে চেয়েছিলেন। অন্যদিকে, ভারত সফরে এলে নেতানিয়াহুর গ্রহণযোগ্যতা আরও বাড়ত বলেই মনে করছে বিশেষজ্ঞ মহল। তবে আপাতত সেই সফর বাতিল হল।