গাজায় ফের ইজরায়েলের হামলা, মৃত ২৫

ওয়েব ডেস্ক : দুর্ভিক্ষে ধুঁকছে গাজা (Gaza)! অনাহারে প্রাণ হারাচ্ছেন বহু মানুষ। শুধু তাই নয় ত্রাণ আনতে গিয়ে ইজরায়েলি সেনার হাতে মরতে হচ্ছে অনেককে। সব মিলিয়ে কঠিন পরিস্থিতি গাজায়। এর মাঝেই শনিবার খাবার ও আশ্রয়ের খোঁজে গিয়ে ইজরায়েলি সেনার গুলিতে প্রাণ (Death) হারালেন গাজার ২৫ জন নাগরিক। খবর সামনে আসতেই আঁতকে উঠেছেন অনেকে।

সূত্রের খবর, শনিবার ত্রাণ সংগ্রহের জন্য যাওয়ার সময় দক্ষিণ গাজায় হামলা চালায় ইজরায়েলি (Israel) সেনা। এর পাশাপাশি বাস্তুচ্যুত এক অস্থায়ী তাঁবুতে আশ্রয় নিতে আসার সময় সাধারণ মানুষের উপর হামলা চালায় আইডিএফ। এর ফলে ঘটনাস্থলেই মৃত্যু হয় ১৪ জনের। সব মিলিয়ে শনিবার ২৫ জন গাজাবাসীর মৃত্যু হয়েছে বলে খবর। মৃতদের এক আত্মীয় বলেছেন, গাজায় আর কোনও জায়গা নিরাপদ নয়। উত্তর-দক্ষিণ সব জায়গাতেই বোমাবর্ষণ করা হচ্ছে।

আরও খবর : শিকাগোতেও ন্যাশনাল গার্ড মোতায়েনের পরিকল্পনা করছেন ট্রাম্প!

অন্যদিকে সম্প্রতি গাজায় দুর্ভিক্ষ ঘোষণা করেছে ইন্টিগ্রেটেড ফুড সিকিউরিটি ফেস ক্লাসিফিকেশন (আইপিসি)। তাদের এক রিপোর্টে বলা হয়েছে, গাজার (Gaza) প্রায় এক-চতুর্থাংশ মানুষ দুর্ভিক্ষে দিন কাটাচ্ছেন। তাদের মধ্যে অনেকেই মৃত্যুর দ্বারপ্রান্তে দাঁড়িয়ে রয়েছে। গত আড়াই মাস ধরে গাজাকে অবরুদ্ধ রাখার কারণে সেখানে এমন ভয়াবহ পরিস্থিতি তৈরি হয়েছে বলে রিপোর্টে উল্লেখ করা হয়েছে।

অন্যদিকে চাপে পরে গাজায় ত্রাণ সরবরাহের অনুমতি দিয়েছে। কিন্তু তা সংগ্রহ করতে গিয়ে প্রাণ হারাচ্ছেন বহু মানুষ। তবে গাজায় দুর্ভিক্ষের কথা মানতে চাননি ইজরায়েলের প্রধানমন্ত্রী বেঞ্জামিন নেতানিয়াহু (Benjamin Netanyahu)। তিনি জানিয়েছেন, ত্রাণ সরবরাহের জন্য সমস্ত অনুমতি দেওয়া হয়েছে। তিনি আরও দাবি করেছেন, ইজরায়েলি অনেক পনবন্দিকে অনাহারে রেখেছে হামাস। এই পরিস্থিতির মধ্যে গোটা গাজা দখলের কথা জানিয়েছেন ইজরায়েলের প্রধানমন্ত্রী। তার জন্য প্রস্তুতিও শুরু করে দিয়েছেন তারা। সূত্রের খবর, গাজার বেশ কিছু এলাকায় সক্রিয় হয়েছে ইজরায়েলের বাহিনী। ফলে ভবিষ্যতে আরও ভয়ানক পরিস্থিতি গাজায় তৈরি হবে বলে মনে করছে আন্তর্জাতিক মহল।